b'\n_START_ARTICLE_\nL\xc3\xa4pivalaisu\n_START_PARAGRAPH_\nL\xc3\xa4pivalaisu (vanh. fluoroskopia) on vanha, l\xc3\xa4\xc3\xa4ketieteellisess\xc3\xa4 tutkimuksessa k\xc3\xa4yt\xc3\xb6st\xc3\xa4 l\xc3\xa4hes poistettu tutkimus, jolla saadaan r\xc3\xb6ntgens\xc3\xa4teily\xc3\xa4 apuna k\xc3\xa4ytt\xc3\xa4en kuva sellaisen kohteen sis\xc3\xa4lt\xc3\xa4, jota n\xc3\xa4kyv\xc3\xa4 valo ei l\xc3\xa4p\xc3\xa4ise. Se on r\xc3\xb6ntgentutkimus, jonka tulosta tarkastellaan suoraan fluoresoivalta levylt\xc3\xa4. Muu r\xc3\xb6ntgentutkimus perustuu samaan tekniikkaan, mutta se on kohteelle ja etenkin tutkijalle huomattavasti turvallisempi lyhyemm\xc3\xa4n altistusajan vuoksi. Ultra\xc3\xa4\xc3\xa4nitutkimus on k\xc3\xa4yt\xc3\xa4nn\xc3\xb6ss\xc3\xa4 syrj\xc3\xa4ytt\xc3\xa4nyt sen. Kolmiulotteisia kohteita kuvattaessa sen sijaan on astunut tietokonetomografia. _NEWLINE_Nykyisin l\xc3\xa4pivalaisua hy\xc3\xb6dynnet\xc3\xa4\xc3\xa4n muun muassa ruoansulatuskanavan, virtsateiden ja verenkiertoelinten tutkimisessa, mutta my\xc3\xb6s erilaisten hoitojen ja toimenpiteiden ohjauksessa. L\xc3\xa4pivalaisututkimuksessa seurataan tavallisesti varjoaineen kulkua elimist\xc3\xb6ss\xc3\xa4. Varjoaine voidaan antaa esimerkiksi ruoansulatuskanavaa tutkittaessa suun tai per\xc3\xa4suolen kautta. Angiografisissa verisuonten l\xc3\xa4pivalaisututkimuksissa jodia sis\xc3\xa4lt\xc3\xa4v\xc3\xa4 varjoaine sy\xc3\xb6tet\xc3\xa4\xc3\xa4n katetrin avulla suoraan valtimoon tai laskimoon._NEWLINE_L\xc3\xa4pivalaisua on k\xc3\xa4ytetty my\xc3\xb6s elottomien, esimerkiksi arkeologisten ja rakenteilla olevien kohteiden tutkinnassa.  _NEWLINE_L\xc3\xa4pivalaisututkimuksissa potilaasta otetaan yhden kuvan sijasta l\xc3\xa4pivalaisulaitteella reaaliaikaista kuvasarjaa. T\xc3\xa4m\xc3\xa4 on hy\xc3\xb6dyllinen menetelm\xc3\xa4 erityisesti radiologisissa ja kardiologisissa angiografiatutkimuksissa sek\xc3\xa4 toimenpideiden ohjauksessa. L\xc3\xa4pivalaisututkimukset ovat v\xc3\xa4hentyneet huomattavasti tietokonetomografian, sek\xc3\xa4 ultra\xc3\xa4\xc3\xa4ni- ja magneettikuvausten yleistetty\xc3\xa4. Jopa aiemmin yleiset urogenitaalialueen l\xc3\xa4pivalaisututkimukset ovat v\xc3\xa4istyneet uusien kuvantamismenetelmien tielt\xc3\xa4, mutta toimenpiteiss\xc3\xa4 l\xc3\xa4pivalaisua edelleen k\xc3\xa4ytet\xc3\xa4\xc3\xa4n. Esimerkiksi Suomessa kaikista l\xc3\xa4\xc3\xa4ketieteellisist\xc3\xa4 r\xc3\xb6ntgentutkimuksista radiologiset ja kardiologiset toimenpiteet ja angiografiatutkimukset kattavat alle 2\xc2\xa0% kaikista r\xc3\xb6ntgentutkimuksista. Maailmalla luku vaihtelee 1,3\xe2\x80\x933,8\xc2\xa0%. Keuhkojen r\xc3\xb6ntgenkuvaukset l\xc3\xa4pivalaisulaitteella saattavat kuitenkin olla viel\xc3\xa4 melko yleisi\xc3\xa4 maissa, joissa l\xc3\xa4\xc3\xa4k\xc3\xa4reit\xc3\xa4 on v\xc3\xa4hemm\xc3\xa4n v\xc3\xa4kiluun suhteutettuna kuin l\xc3\xa4nsimaissa tai Japanissa.'